Afgelope Dinsdag, op Prinsjesdag, het die Nederlandse regering sy nuwe beleid uiteengesit; wat ook ‘n duidelike perspektief vir Suid-Afrikaners kan gee: Reël jou eie sake. En slegs as jy nie kan nie, is ons daar vir jou.
Maar die versorgingstaat loop so op sy einde. Dit raak te duur. Die staatsuitgawes word groter en die staat se inkomstes al hoe kleiner – “gehelp” deur die wêreldwye krisis.
Laas Dinsdag, op Prinsjesdag, die derde Dinsdag van September, bied die Nederlandse regering gewoonlik sy planne (en begroting) vir die volgende jaar aan die parlement aan. Dit is vergelykbaar met die opening van die parlement in Suid-Afrika. Hoewel die Koning geen politieke mag het nie, is Hy steeds die hoof van die regering, en in hierdie hoedanigheid lees Hy die troonrede voor.